पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान की तीन सीटों पर विधानसभा उपचुनाव का परिणाम भी देश के पांच राज्यों में हुए चुनाव के परिणाम के साथ आज यानी रविवार को आएगा। सहाड़ा, सुजानगढ़ और राजसमंद विधानसभा सीटों पर 17 अप्रैल को हुए मतदान के बाद अब रविवार को सुबह 8 बजे से मतगणना होगी। तीनों विधानसभा सीटों पर भाजपा और कांग्रेस में सीधा मुकाबला तय है। आरएलपी को कितने वोट मिलते हैं, इस पर भी सबकी निगाहें रहेंगी।
कोविड़ के कारण इस बार मतदान केंद्रों की संख्या में 40 प्रतिशत तक बढ़ोतरी की गई थी। इसके कारण ईवीएम की संख्या भी बढ़ने के कारण इस बार अधिक राउंड में मतगणना की जानी है। ऐसे में परिणाम में भी थोड़ा समय अधिक लगेगा। निर्वाचन आयोग के अनुसार, सुजानगढ़ में 30, सहाड़ा में 28 और राजसमंद में 25 राउंड में मतगणना करवाई जाएगी। तीनों उपचुनावों में 27 उम्मीदवार मैदान में थे। इनके बीच तीन उम्मीदवार चुनकर आने हैं।
सुरक्षित मतगणना की तैयारियां, प्रमुख बातें
यह भी होगा जरूरी
मुख्य निर्वाचन अधिकारी प्रवीण गुप्ता ने बताया कि मतगणना हॉल में नियुक्त कर्मचारी या अधिकारी जैसे मतगणना पर्यवेक्षक, मतगणना सहायक, माईको पर्यवेक्षक तथा उम्मीदवार चुनाव एजेन्ट, मतगणना एजेन्ट एवं इनके साथ-साथ रिटर्निंग अधिकारी, सहायक रिटर्निंग अधिकारी एवं उनकी सहायता के लिए नियुक्त सभी कर्मचारी मास्क, फेस शील्ड एवं ग्लवज पहन कर रहेंगे।
नतीजे आने में लग सकता है अतिरिक्त समय
कोविड के चलते करीब 40 प्रतिशत मतदान केंद्रों की संख्या बढ़ाने, सभी ईवीएम मशीनों के मतदान केंद्रों पर लाने से पहले उन्हें सेनेटाइज करने, मतगणना के बाद 5-5 वीवीपैट मशीनों से प्राप्त पर्चियों की रैंडमली गणना जैसे कई कारणों से इस बार मतगणना में अतिरिक्त समय लग सकता है। आमतौर पर दोपहर तक मतगणना के परिणाम आ जाते थे लेकिन इन सब कारणों के साथ कोविड के दिशा-निर्देशों के चलते अब देर शाम तक नतीजे आने की संभावना रहेगी।
प्रवेश द्वार पर थर्मल स्केनर, सेनेटाइजर, वेंटिलेटर, ऑक्सीजन बेड की व्यवस्था
मुख्य निर्वाचन अधिकारी ने बताया कि मतगणना स्थल के मुख्य प्रवेश द्वार पर अधिक संख्या में व्यक्ति एकत्रित नहीं हो। इसलिए मुख्य द्वार पर 2-3 जगह डोर फ्रेम मेटल डिटेक्टर लगाए जाएंगे। मतगणना स्थल के प्रत्येक प्रवेश द्वार पर थर्मल स्क्रीनिंग और सैनिटाइजर उपलब्ध रहेगा। मतगणना स्थल में प्रवेश करने वाले सभी वाहनों का भी सैनिटाइजेशन किया जाएगा। उन्होंने बताया कि मतगणना स्थल पर 2 वेंटिलेटर, ऑक्सीजन बेड तथा एम्बुलेंस की भी व्यवस्था की जाएगी ताकि आवश्यकता होने पर उनका तत्काल प्रयोग किया जा सके।
संक्रमण की रोकथाम के लिए काउन्टिंग एजेन्ट्स के बीच पॉलिथीन शीट
मतगणना स्थल पर मुख्य भवन एवं मुख्य भवन के बाहर क्वारैंटाइन सेंटर स्थापित किया जाएगा। इन केंद्रों पर चिकित्सा विभाग के कर्मियों की नियुक्ति की जाएगी। मतगणना कक्ष में दल एवं काउंटिंग एजेंट को विभाजित करने वाली जाली पर पारदर्शी पॉलीथीन शीट लगाई जाएगी। ताकि किसी भी प्रकार के संक्रमण की आशंका से बचा जा सके। मतगणना स्थल पर डॉक्टर्स व अन्य मेडिकल स्टाफ भी मौजूद रहेगा। इनके अलावा 2 वेंटीलेटर, ऑक्सीजन बेड तथा एम्बुलेंस की भी व्यवस्था की जाएगी ताकि आवश्यकता होने पर उनका तत्काल प्रयोग किया जा सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn